Blitsige Beemer beïndruk  Ek is in die vroeë tagtigerjare gebore. Toe ek ŉ jong lat was, het BMW Suid-Afrika se renbane aan die brand gejaag met hul 325iS. Daai sessilinder beat is onvergeetlik. Soos voertuie al moderner raak, raak hulle al groter… en hartseerste van alles – stiller. Die stilte is weens die alewige soektog na laer emissies. Om dié laer emissies te bereik is eenvoudig – daar kort turbo’s. Aan die voordeelkant bring daai einste turbo’s groot krag… en groter wringkrag. BMW het so ŉ tydjie gelede vir my ŉ kort beurt gegee met hul fantastiese M2 CS. CS staan vir Clubsport. Dit is ŉ bietjie wilder weergawe van die reeds wilde Competition. Ek het in 2019 tyd met die M2 Competition deurgebring – en dit was ŉ fantastiese ervaring. Dus – toe ek hoor ek gaan ŉ beurt kry met die beperkte weergawe CS, kon ek werklik nie wag nie. Daar het slegs 30 M2 CS’e hul weg na Suid-Afrika gevind. Die CS-embleem kry vir jou 29 kW meer as die Competition-weergawe met ŉ totaal van 331 kW en 550 Nm. Daai krag word aan die agterwiele gestoot deur ŉ M-DCT dubbelkoppelaarratkas. 0 – 100 km/h neem ŉ ratse 4 sekondes en is beperk tot 280 km/h met die M-bestuurderspakket. Dit is egter op die pad waar die CS sy staal wys. ŉ Klein blitsige BMW het ŉ spesifieke gevoel. ŉ Kommunikasie wat ŉ mens deur die stuurwiel, sitplek en pedale kan voel wat mens een met die kar maak. Dit is ŉ fantastiese gevoel. Die M2 CS is ŉ kompakte tweedeur-vuurwa. Hy bied puik gehalte en sterk spesifikasies in die binneruim. Dit sitplekke is van my gunstelingitems in die binneruim. Daar is nie oortollige foefies nie – net wat ŉ mens nodig het. Die CS het wel groot tande… soos ek in die tweede episode van Perdekrag geleer het. Dit bring ŉ mens egter by die belangrike vraag: Is die CS die ekstra geld werd bó die Competition? Indien jy dit het – beslis, eenvoudig omdat dit een van net 30 is. Indien jou begroting nie R1,7 miljoen kan haal nie – is die R1,2 miljoen vir die Competiton ŉ ware winskoop. Die reeks lyk só: 250 km/h 250 km/h 280 km/h 280 km/h Die reeks word gedek deur ŉ 2 jaar/ onbeperkte km waarborg en 5 jaar/ 100 000 km omvattende instandhoudingsplan. Die kompetisie lyk só: 304 km/h 3 jaar/ 100 000 km omvattende instandhoudingsplan